Resensie: Droomkind – oortuigende Bybelstorie in die hart van die KarooBobby van Jaarsveld in aksie in Droomkind – Die storie van Josef. Foto: Droomkind – Die storie van Josef Facebook-blad. ‘n Video van Bobby van Jaarsveld wat oor Droomkind – Die storie van Josef gesels volg onderaan die berig. Die meeste teaterliefhebbers lig ŉ wenkbrou as hulle hoor dat Bobby van Jaarsveld die rol van die Bybelfiguur Josef in die nuwe teaterproduksie “Droomkind – die verhaal van Josef” vertolk. Maar die prentjie verander as ŉ mens agterkom die Bybelverhaal is vertaal na ŉ hedendaagse, Suid-Afrikaanse konteks waar Bobby die rol speel van Josef Wolmarans, die twaalfde en gunstelingseun van ŉ skaapboer in die Karoo. “Droomkind – die verhaal van Josef”, wat Sondag in die Staatsteater in Pretoria begin speel het, sit Josef se storie midde-in die Karoo neer. Alles wat Suid-Afrikaners na aan die hart lê, is in die storie ingeweef: Karoo-landskappe; dekor wat tipiese Karoo-boustyl getrou uitbeeld, kompleet met verlepte blommetjies in blombakke op die stoep; skaapboere wat spook met droogtes en goeie pryse vir hul wol; en, helaas, ŉ windpomp en koöperasie. Hoewel ŉ mens aanvanklik ŉ bietjie skepties is oor hoe suksesvol die Bybelverhaal in ŉ ander konteks vertel kan word, sonder dat die oordrag na ŉ ander milieu kunsmatig voorkom, het die vervaardigers van die produksie dit met sukses reggekry. Die storie wyk net genoeg af van die oorspronklike om dit geloofwaardig te maak sonder dat die essensie en waarhede van die Bybelverhaal verlore raak. Die uiteindelike waarheid van die toneelstuk stem ooreen met sy Bybelse eweknie: God is getrou en Hy ken die groter prentjie, al lyk omstandighede soms asof daar geen uitkoms is nie. En as ŉ mens getrou is aan die droom en visie wat Hy vir jou gegee het, ongeag uitdagings op jou pad of wat mense van jou dink, sal Hy jou seën. Josef Wolmarans se karakterontwikkeling van ŉ arrogante, bedorwe jong seun wat deur moeilike omstandighede ontwikkel word tot iemand wat met integriteit ŉ verskil in sy land maak, beeld selfs iets van die Bybelkarakter uit wat nie altyd in die Bybelverhaal duidelik na vore kom nie. Die musiek in die produksie (verwerk deur Matthys Maree) is goed, en is net genoeg dat ŉ mens se aandag nie van die sterk storielyn afgetrek word nie. Die akteurs en sangers in die stuk kwyt hulle goed van hul taak. Die atmosfeer wat met die dekor en ruimte geskep word, is ŉ loutere plesier om na te kyk. As jy ŉ teaterliefhebber is, moet jy beslis ŉ draai in die teater maak terwyl “Droomkind” nog wys, en neem gerus jou kinders saam. Die stuk is verteerbaar , met net genoeg spanning om jou tot die einde tjoepstil te laat sit. “Droomkind – die verhaal van Josef” wys nog tot Sondag 4 Mei in die Staatsteater in Pretoria. Kaartjies is by Computicket beskikbaar.